Nous Jehan de Chalon, comte d’Auxerre, et sire de Rochefort, faisons sçavoir à tous que de grace spéciale, et en aulmone, et pour les prières dévotes que ont faictes pour nous et font de jour en jour discrètes et religieuses personnes les Frères Prescheurs du couvent d’Aucerre, amortissons à tous joursmais, pour nous et pour nos hoirs, trois maisonnettes séantes delés la porté dudict couvent; c’est à sçavoir une maison qui fust à Dimanche de Vinoles pour cause de sa femme, tenant aux murs de ladicte porte et de la court desdicts Frères Prescheurs, d’ugne part; l’aultre maison en suivant continue à icelle qui fut à Agnès fille feu Jehan Grillot; la tierce maison ensuivant continue à icelle qui fut Gilot Davio, tenant et continue d’aultre aux murs de la clausure du jardin desdits Frères qui sont selon la voie commune par où l’on va desdits religieux à Sainct-Pere d’Aucerre. Et promettons en bonne foy que contre ledict amortissement nous ne viendrons, ne ferons venir par nous, ne par aultre ou temps advenir. En tesmoing de laquelle chose nous avons mis nostre sceaul en ces présentes lettres données le samedy, veille de Saincte-Agathe, quatriesme jour de febvrier, l’an mil trois cens quarante-cinq. Signé sur le repli: Par monsieur le conte: Estienne de la Grange.